Ved reformasjonen i 1536 overtok kongen alt kirkegods og kirkene. Da Fredrik IV kom i pengevanskeligheter etter den store nordiske krig (1700–1721), fant han på å selge kirkene for å skaffe kontanter. Det var flere forskjellige eiere i den første tiden etter salget: I 1723 solgte kongen kirken til Matias Rosenberg for 705 riksdaler. I 1749 solgte Rosenberg den videre til Nils Bechman for 2 300 riksdaler. I 1753 solgte Bechman kirken til oberstløytnant Michelet og holtzførster Clemmet Hansen på Østenbøl for 2 576 riksdaler. I 1756 solgte Michelet sin halvdel for 1 636 riksdaler til Hansen, og han blir da eneeier. Eierne av denne gården hadde kirken til 1880. De eide også Mari kirke fra 1764. I 1880 kjøpte Enebakk kommune begge kirkene for 14 000 kroner.